Rapsodul Grigore Leşe a susținut că melodia "Aşa-i românul" provine din folclorul maghiar, iar interpreții români o cântă pentru că nu știu acest lucru și pentru că sunt oportuniști. Declarația a stârnit reacții acide din partea a doi cunoscuți artiști de muzică populară din Ardeal – Nicolae Furdui Iancu și Veta Biriș.
"Eu ştiu bobiţele, am făcut asta în şcoală, în academie. Dacă o melodie sare la cvintă, e folclor maghiar. Dar interpreţii români cântă "Aşa-i românul" ca şi cum ar fi melodie românească, dar e ungurească. Ei nu ştiu, pentru că n-au ştiinţă. Ei sunt oportunişti.
Şi încă ceva. "Mă rog fierbinte", spune textul, "pentru a mea ţară şi pentru tine scump poporul meu!". Nu! "Mă rog fierbinte pentru a mea ţară şi pentru tine scump pologul meu", adică pământ.
Dar popor sună mai pompos, mai triumfal", a declarat Grigore Leșe, la Prima TV, potrivit Libertatea.
Iată și o altă asemănare între piesa "Doamne, ocrotește-i pe români" și o melodie din folclorul maghiar:
Cea mai cunoscută interpretare a cântecului îi aparține lui Nicolae Furdui Iancu. Acesta l-a acuzat pe Leșe că vrea doar să epateze.
"Nu vreau să comentez declarațiile atotștiutorului Grigore Leșe pentru că sunt obișnuit cu ele. Vrea să epateze și uneori reușește… că tot vorbește el despre oportunism. Declarația lui Leșe nu e decât o încercare de dezbinare a românilor de Ziua Națională și vreau să-i transmit că o să cânt această melodie în continuare împreună cu maghiarii", a susținut Furdui Iancu, pentru Libertatea.
La rândul ei, Veta Biriș a afirmat că interpretează melodia "Așa-i românul" de peste 56 de ani.
"Nu vreau să cânt ca Grigore Leșe așa cum nu am nevoie nici de sfaturile lui. Leșe spune că trebuie să cântăm doar hore, nu și doine. Dar îi spun că avem și jiana și învârtita…. Leșe poate să gândească cum vrea el. Nu merită să comentez nimic din ce spune. Nici măcar maramureșenii lui nu-l acceptă", a declarat Veta Biriș, pentru Libertatea.